شەفەق نیوز/ نێچیرڤان
بارزانی سەرۆک هەرێم کوردستان، میوان بیگانەیگ نییە هەنای چوودە ناو کۆشک ئیلیزێه
لە پاریس ئەرا ئەنجامدان گفتوگۆی گرنگیگ وەگەرد ئیمانۆنیل ماکڕۆن سەرۆک فەڕەنسا، ک
دوو پیاوەگە چەن جاریگ چەویان لەیەک کەفتگە، ئەراوە ئی سەردانە دووارە گیانیگ خەێدە
ناو پەیوەندیە تایبەتەکان ک تا چەنیگ گریەی فەڕەنسا وە هەرێم کوردستان و کورد وە
گشتی دا.
سرووشتیە ک سەردانەگەی
نێچیرڤان بارزانی ئەراک پاریس ک لە سێشەممە - 3/30 دەسکردە پی بکەفێدە چوارچیوەی
بتەوکردن ئەو گرنگیە ک ماکڕۆن وەرجە چوار ساڵ لەوەختیگ سەرۆکایەتی فەڕەنسا وەرگرد
ئەرا باوەت کورد و هەرێم کوردستان وەتایبەت نیشانی داگە. ئەرا زانیاری ؛ دوو پیاوەگە
لە ئەیلوول گوزەیشتە هەنای سەرۆک فەڕەنسا وەناکاوەو سەردان عراق کرد، و وەشیوەیگ
شه‌خسی داوای دیدار نێچیرڤان بارزانی لە بەغداد کرد، ئەو مەوقە دویاترین دیداریان
بوی.
ئەو سەردانە واتەو
بەڵگەیل فرەیگ هەڵگرد،  وەتایبەت ک هاتنەگەی
لەچوارچیوەی گه‌ردین زوینەیگ بوی ك بەیروت له‌ لوبنان  گردەو ک کەفتە وەر کارەسات تەقینەوە گەپەگە، و
خوازێد سیاسەتیگ ئەرا رزگارکردن قەیرانە حکومەتیەگە بخەێدە وەردەس، ئیجا بەغداد ک
ئەو مەوقە چەن هەفتەیگ لەبان وەرگردن سەرۆکایەتی حکومەتەگە  له‌ لایه‌ن موستەفا کازمی رەد بوێ.
ماکڕۆن وە ئومید
سوودگردن لە  گەشەیل  نوو سیاسی عراقی ، ئەرا خاسه‌و كردن پەیوەندیەکان
لەناوبەین بەغداد و هەولێر ته‌قالا كرد، وهەمیش سەردانەگەی ماکڕۆن لە لووتکەی ناکۆکیەیلی
وەگەرد رەجەب تەیب ئۆردوگان سەرۆک تورکیا هات.
سەرۆکە برادەرەگە
وەلی ئەوەیش یەکەم
دیدار نێچیرڤان بارزانی و ماکڕۆن نەوی، ک وەرجەیە لە کانون یەکەم2017 وە ناو  سەرۆک هەرێم کوردستان سەردانی کردگە، و خاوەن
ماڵە فەڕەنسییەگە باسی وە (برادەر) کرد، و لەو وەختە نێچیروان  بارزانی 
له‌ یەکەم سەردان دەیشتیی وەشیوەی سەرۆک هەرێم راگه‌یان: من فرە ئەرزشدار
پشتگیریکردن وەردەوام فەڕەنسا ئەرا هەرێم لەوەختە سەختەکان کەم .. و گەشەکردن پەیوەندیەیلیگ
وەهێزتر وەگەرد فەڕەنسا ئەرا من هالە سەرەتاییەکان.
و بی گومان ک نێچیرڤان
بارزانی هەس وە سوپاس ورێز گەورایگ وەرانوەر پاریس کەێد، ک خوەی و سەرۆک ماکڕۆن دەوریەیل
گرنگیگ لە پڕەوکردن بووشاییەگە لە قۆناغ دویای ریفراندۆم سەروەخوەییەگە رانین، ئەوەیش
لە دووپاتکردن لەبان گرنگی دەور فەڕەنسا هات لە مقەیەتیکردن ئەزموون و مێژوو هەرێم
کوردستان، و ئەوەسا وەشیوەیگ سومبلی  باس لە
قونسڵیەگی  فەڕەنسا لە هەولێر و لە سەردەم
نیکۆلاس سارکۆزی سەرۆک وەرین فەڕەنسا کریەێد.
ئەراوە، ئەیە چوارەم
دیدارە لەناوبەین ماکڕۆن و نێچیرڤان بارزانی، لە لاییگ تر لە پەیوەندیە تایبەتەگە
لەناوبەینیان رەد کەێد، و رەسێدە سیاسەتیگ فەڕەنسی جیواز ک هەمیشە لە پەیوەندی فەڕەنسا
وەگەرد عراق و هەرێم کوردستان وەشیوەیگ تایبەت جیوەجی کریاس.
داڵگ کورد
لە ساڵەیل گوزەیشتە،
توێنیمن وەرەو سەردەمەیل سەرۆکایەتی فرانسوا میتێران لەناونی ساڵەیل 1981و 1995 بچیمنەو،
ک لەو ماوەیلە خانم دانیال میتێران هاوسەری پەیوەندیەیلیگ تایبەت وەگەرد کورد دروس
کرد، و دەور گرنگیگ  داشت لە قەناعەت
هاوردن  وه‌ حکومەت فەڕەنسا ئه‌ڕا دروسکردن
ناوچەی قەیەغەی ئاسمانی ، ئەرا مقەیەتیکردن کورد لە ساڵ 1990 وەگورەی بڕیار ئەنجومەن
ئاسایش ناودەوڵەتی 688 ، بەڵکم  خانم میتێران
خوەی سەردان هەڵەبجەیش کرد، و چەپکە گوڵیگ دانا له‌ بان مونمێنت شەهیدەیل، و ئەوە
نشانەدانیگ لە هەڵوێستەیل مرۆیی و هەستەیل سیاسی چەپ ئه‌و خانمه‌ بوی  ک ئەرا کاریگەری لەبان سیاسەت دەیشتی فەڕەنسا وەکاری
هاورد.
لە قۆناغ کۆچبردن سەدان
هەزار کورد ، دویای راپەڕین 1991، ئەرا پێشکەشکردن هاوکاریەیل و سەرنج ڕاکێشی کۆمەڵگای
ناودەوڵەتی ئەرا زیانەیل کورد ، خوەی لە یەکەم کەسایەتیە ناوداره‌كان  بوی ک سەردان کامپەیل ئاوارەکان کرد، ودویای گلەوخواردنی
ئەرا پاریس  لەزوانی باس کریا: ئەوەسا هەر
شان وە شان گەل کورد ئارا مافە شەرعیەکانی جەنگ کەم.
ئەڵاجەوی نەوی ک فرە
کەس نازناو (داڵگ کورد)  لە خوەشەویستییان
وەپی بڕینە باڵای، ک بەشیگ لە زوانی باس کردن ک خوەی مەسعود بارزانی و جەلال تاڵەبانی
جوور فەرزەن خوەی زانێد، ئەراوە بویە خاوەن دەوریگ لەروسکردن پەیمانگای کوردی لە
پاریس لە ساڵ 1982.
باوجی سەردانە سەرنجڕاکێشەگەی
ئەرا هەرێم کوردستان هەمیش لە ساڵ 1992 بوی 
ك هەنای راگەیانن دروسکردن پەرلەمان کوردستان ئامادە بوی.
مەسعود بارزانی سەرکردەی
کورد لە یەکەم کەسەیل بوی ک زەمینەسازی ئەرا گەشەپێدان پەیوەندیەکان وەگەرد فەڕەنسا
کرد، ک خوەی لە ماوەی سەردەم سارکۆزی لە ساڵ 2011 سەردانی کرد، ئەوەیش ئەرا
واژووکردن پرۆتۆکۆل گەشەپێدان پەیوەندیەکان لە چەن چینیگ، و هەمیش سێ جا لە پاریس
چەوی کەفتە فرانسوا ئۆلاند سەرۆک وەرین، و ئۆلاند 
دوو جا سەردان هەولێر كرد  لە 2014
و 2017 .  هەنای سەرۆک فەڕەنسا لە ئەیلوول
2014 رەسیە هەرێم کوردستان، ئەو مەوقە ریخریاگ داعش لە دەروازەی هەولێر بوی.
ویستگەیلیگ فەڕەنسی
بایەدە ئاماژە بیەیمن
ک فەڕەنسا دەور گەورایگ لە پاڵپشتی هێزەیل پێشمەرگە رانێد، لە ماوەی داگیرکردن چەتەیل
داعش ئەرا ناوچەیلیگ لە هەرێم، ک بڕەیل گەورایگ لە چەک و ئامێرەیل و پسپۆڕەیل سەربازی
ئەرا پشتگیریکردن جەنگاوەرەیل کورد لە جەنگەیلیان 
دژ داعش، رەوانە ی كوردستان کرد.
ئیجا جان ئێف لوردیان
وەزیر وەرگری فەڕەنسا لەوە وەختە لە نیسان 2016 سەردان هەولێر کرد.
لەی دویاییە، راپۆرتەیلیگ
راگەیانن باس کردن ک حکومەت فەڕەنسا دەرسیگ تایبەت لە بەرنامەیل په‌روه‌رده‌و و خوەنەواری
فەڕەنسا  ئەرا پۆل یانزە لە قۆناغ ناوەندی
تایبەت وە کورد وباوەتەیلیان دانا.  مەردم
کورد لە فەڕەنسا  فره‌ هەس و ژمارەیان رەسێدە
نزیکەی 150 هەزار كه‌س، ک هیلێدەی دویای ئەڵمانیا ، بوودە گەوراترین  ژماره‌ی دانیشتوه‌یل  کورد له‌ وڵاتێگ لە ئۆروپا،.
دیارە ک فەڕەنسا
خوازێد دەور پڕەوکردن بووشاییەگە بڕانێد ک ئیدارەگەی دۆناڵد تڕامپ وە دویرکەفتن فرەی
لە باوەتەیل کورد پەیای کرد، چ لە عراق یا لە سوریا.
